***Монгол Улсын Их Хурлын 2012 оны намрын ээлжит чуулганы Төрийн байгуулалтын байнгын хорооны 12 дугаар сарын 25-ны өдөр /Мягмар гариг/-ийн хуралдаан 10 цаг 10 минутад Төрийн ордны “А” танхимд эхлэв.***

Улсын Их Хурлын гишүүн, Төрийн байгуулалтын байнгын хорооны дарга А.Бакей ирц, хэлэлцэх асуудлын дарааллыг танилцуулж хуралдааныг даргалав.

*Хуралдаанд ирвэл зохих 16 гишүүнээс 9 гишүүн ирж, 56.2 хувийн ирцтэй байв. Үүнд:*

***Чөлөөтэй:*** *Н.Алтанхуяг, Д.Бат-Эрдэнэ, Н.Батбаяр, Р.Бурмаа.*

***Тасалсан :*** *Д.Батцогт, С.Баярцогт, Б.Наранхүү.*

Улсын Их Хурлын гишүүн Н.Энхболд хэлэлцэх асуудал дээр санал гаргаж, *Монгол Улсын Их Хурлын тухай хуульд өөрчлөлт оруулах тухай хуулийн төсөл /Монгол Улсын Ерөнхийлөгчөөс өргөн мэдүүлсэн, анхны хэлэлцүүлэг/ -*ийг хойшлуулах санал гаргав.

***Нэг. Улсын Их Хурлын дэд даргыг сонгох тухай.***

Хэлэлцэж буй асуудалтай холбогдуулан Улсын Их Хурлын Тамгын газрын Төрийн байгуулалтын байнгын хорооны зөвлөх О.Тунгалаг, референт Г.Чагнаадорж нарын бүрэлдэхүүнтэй ажлын хэсэг байлцав.

Улсын Их Хурал дахь Монгол Ардын намын бүлгээс Улсын Их Хурлын дэд даргад нэр дэвшүүлэх саналыг МАН-ын бүлгийн дарга Н.Энхболд танилцуулав.

Танилцуулгатай холбогдуулан Улсын Их Хурлын гишүүн Ж.Батзандангийн асуусан асуултад Улсын Их Хурлын гишүүн МАН-ын бүлгийн дарга Н.Энхболд, нэр дэвшигч М.Энхболд нар хариулж тайлбар хийв.

Улсын Их Хурлын гишүүн Д.Лүндээжанцан санал хэлэв.

Байнгын хорооноос гарах санал, дүгнэлтийг Улсын Их Хурлын гишүүн, Байнгын хорооны дарга А.Бакей чуулганы нэгдсэн хуралдаанд танилцуулахаар тогтов.

***Хуралдаан 10 цаг 15 минутад өндөрлөв.***

*Тэмдэглэлтэй танилцсан:*

 ТӨРИЙН БАЙГУУЛАЛТЫН

БАЙНГЫН ХОРООНЫ ДАРГА А.БАКЕЙ

*Тэмдэглэл хөтөлсөн:*

ХУРАЛДААНЫ ТЭМДЭГЛЭЛ

 ХӨТЛӨГЧ П.МЯДАГМАА

МОНГОЛ УЛСЫН ИХ ХУРЛЫН

2012 ОНЫ НАМРЫН ЭЭЛЖИТ ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ 12 ДУГААР САРЫН 25-НИЙ ӨДРИЙН

 ХУРАЛДААНЫ ДЭЛГЭРЭНГҮЙ ТЭМДЭГЛЭЛ

 А.Бакей : -Эрхэм гишүүдийн өнөөдрийн амар амгаланг айлтгая. Төрийн байгуулалтын байнгын хорооны гишүүдийн хуралд ирвэл 16 гишүүдээс одоогийн байдлаар 6 гишүүн ирсэн байна. С.Баярцогт, Л.Цог, Д.Эрдэнэбат гишүүн ирж явж байгаа юм байна. С.Батцогт гишүүн бас ирж байгаа юм байна. Хурлын ирц бүрдэж байна. Энэ дашрамд хэлэхэд бас төрийн ажил 8 цагт эхлэхээр цагийн горимд шилжсэн. Улсын Их Хурлын эрхэм гишүүд маань 8 цагийн горимд одоо хүртэл дасаж өгөхгүй байна. Тийм учраас эрхэм гишүүд маань цагтаа ажилдаа ирж байхыг дахин хүсье. Төрийн байгуулалтын байнгын хорооны гишүүдийн ирц бүрдсэн тул 2012 оны 12 дугаар сарын 25-ны өдрийн хуралдааныг нээснийг мэдэгдье.

Өнөөдрийн хуралдаанаар 2 асуудал хэлэлцэхээр төлөвлөсөн байгаа. Эхний асуудал Монгол Улсын Их Хурлын тухай хуульд өөрчлөлт оруулах тухай хуулийн төсөл байгаа. Монгол Улсын Ерөнхийлөгчөөс өргөн мэдүүлсэн. Энэ хуулийн анхны хэлэлцүүлгийг хийхээр төлөвлөсөн. Хоёр дахь асуудал бол Улсын Их Хурлын дэд даргыг сонгох тухай асуудал байна. Ингээд хэлэлцэх асуудалтай холбогдуулж өөр саналтай гишүүд байна уу. За Нямаагийн Энхболд гишүүн.

 Н.Энхболд : -Байнгын хорооны гишүүдэд энэ өглөөний мэнд дэвшүүлье. Энэ Ерөнхийлөгчөөс өргөн барьсан хууль дээр бид нар бас яриад байгаа юм. Энэний түрүү 7 хоногт ч ярьсан юм, бүлгүүдтэй, Их Хурлын удирдлагатай ярьсан, Ерөнхийлөгчийн зөвлөхтэй бас ярьсан. Энэ юмаа дахиад нэг сайн яръя гэж байгаа. Өөрөө их анхааралтай хандахгүй бол түргэн шуурхай яриад шийдэхэд хэцүү, урьд өмнө ч бас янз бүрийн хэлэлцүүлэг олон янзын нөхцөл байдал гарч байсан. Ийм учраас нэгэнт бид нар хоорондоо Шударга ёс эвслийн бүлэгтэй ч бас санал солилцох дахиж нэг сайн яриад нухацтай нэг мөсөн хэлэлцье гэсэн бодолтой байгаа. Тийм учраас бид энийг хэлэлцэх асуудлын жагсаалтанд оруулахгүй байх саналтай байна. Ойлголцсон учраас би хэлж байна.

 А.Бакей : -Энхболд гишүүний саналыг би сонслоо. Энэ Ерөнхийлөгчөөс өргөн мэдүүлсэн энэ хууль бол өөрөө Улсын Их Хурлын гишүүний бүрэн эрхтэй холбоотой асуудал байгаа. Урд нь бас одоо хуулиар зохицуулж байсан зохицуулалт нь бол бас Үндсэн хуулийн цэц дээр хүчингүй болж байсан. Нилээд нухацтай хандах ийм асуудал болж байна. Ардын намын бүлэг бас шинээр байгуулагдаж байгаа. Тийм учраас бас бүлэг дээрээ яръя гэсэн ийм санал тавьж байгаа юм байна. Бусад намын бүлэг ч гэсэн бүлэг дээрээ бас нэг яриад саналаа нэгтгээд зарчмын хувьд тэгж ярилцах нь бас зүйтэй байна. Тийм учраас энэ асуудлыг бол ойлголцоод түр хойшлуулъя гэсэн саналыг дэмжиж байна. Тийм учраас өнөөдөр нэг л асуудлыг хэлэлцэх нь байна. Хэлэлцэх асуудлаа батлах уу? хэлэлцэх асуудал батлагдлаа. Тэгвэл Улсын Их Хурлын дэд даргыг сонгох тухай саналын асуудлыг хэлэлцэнэ.

 Монгол Улсын Үндсэн хуулийн 24 дүгээр зүйлийн 2 дахь хэсэг Монгол Улсын Хурлын тухай хуулийн 12.1-д заасны дагуу Улсын Их Хурлын тухайн сонгуулийн дүнд бий болсон нам эвслийн бүлэг тус бүрээс Улсын Их Хурлын дэд даргыг сонгодог хуультай. Өнөөдөр Ардын намын бүлгээс сонгогдох Улсын Их Хурлын дэд даргын асуудлыг энэ хуулийн дагуу хэлэлцэх гэж байна. Одоо Улсын Их Хурал дахь Ардын намын бүлгээс Улсын Их Хурлын дэд даргад нэр дэвшүүлэх саналыг МАН-ын бүлгийн ахлагч, шинэ хуулиар бол дарга гэж хэлдэг болсон байх. МАН-ын бүлгийн дарга Н.Энхболд гишүүн танилцуулна.

Н.Энхболд : -Улсын Их Хурал дахь МАН-ын бүлгээс Үндсэн хуулийн 24.2, Улсын Их Хурлын 12.1 дүгээр заалтуудыг үндэслээд Монгол Улсын Их Хурлын дэд даргад Улсын Их Хурлын гишүүн Миеэгомбын Энхболдын нэрийг дэвшүүлж байна. За би товч намтрыг нь танилцуулъя.

М.Энхболд 1964 онд Улаанбаатар хотод төрсөн ам бүл 4. 1984 онд Улаанбаатар хотын Чойбалсангийн нэрэмжит 10 жилийн лабратори 1 дүгээр дунд сургууль, 1987 онд МУИС төгссөн төлөвлөгч, эдийн засагч мэргэжилтэй. 1996 онд Япон Улсад, 1998 онд ХБНГУ-д тус тус мэргэжил дээшлүүлсэн. Эдийн засгийн ухааны магистр цолтой.

1987 онд Ахуйн үйлчилгээний удирдах газарт эдийн засагч, 1989 оноос нийтийн аж ахуйн үйлчилгээний яаманд мэргэжилтэн, 1991 оноос Улаанбаатар хотын АДХ-ын гүйцэтгэх захиргааны Ахуйн үйлчилгээний хэлтсийн дарга, 1992 оноос нийслэлийн Чингэлтэй дүүргийн Засаг даргын орлогч, 1996 оноос Чингэлтэй дүүргийн иргэдийн Төлөөлөгчдийн Хурлын тэргүүлэгчдийн даргаар 1997 оноос нийслэлийн МАХН-ын хорооны дарга, 1999-оноос нийслэлийн Засаг дарга бөгөөд Улаанбаатар хотын захирагчаар ажиллаж байсан.

2005-2007 онд МАХН-ын дарга, 2006-2007 онд Монгол Улсын Ерөнхий сайдаар тус тус ажиллаж байсан. 2007 оноос Монгол Улсын Шадар сайдын албыг хашиж байсан. Миеэгомбын Энхболд Улсын Их Хурлын гишүүнээр 3 удаа сонгогдсон МАН-ын удирдах зөвлөлийн гишүүн, Монголын спорт уяачдын холбооны ерөнхийлөгч, Монгол Улсын Шинжлэх ухааны академийн тэргүүлэгч зэрэг сонгуульт ажлуудыг гүйцэтгэж байгаа.

Манай намаас нэр дэвшүүлж байгаа гишүүн маань парламентын болоод төрийн албаны туршлагатай өндөр боловсролтой, манай намын тэргүүний боловсон хүчнүүдийн нэг учраас Монгол Улсын дэд даргын албыг бүрэн дүүрэн гүйцэтгэж чадна гэж Улсын Их Хурал дахь МАН-ын бүлэг үзсэн болно. Ийм учраас Миеэгомбын Энхболдыг Монгол Улсын Их Хурлын дэд даргаар сонгон баталж өгөх асуудлыг хэлэлцэж шийдвэр гаргахыг хүсч байна.

А.Бакей : -Энхболд даргад баярлалаа. Ингээд нэр дэвшигчийн талаар нэр дэвшигчээс мөн одоо нэр дэвшүүлж байгаа МАН-ын бүлгээс асуух асуулттай гишүүд байна уу. Алга уу. Батзандан гишүүн асуулт асууя.

Ж.Батзандан : - Их Хурлын дэд даргаар МАН-аас Миеэгомбын Энхболдыг оруулж ирж байна. Их Хурлын дэд дарга гэдэг бол хариуцлагатай албан тушаал. Улсын Их Хурлын ажлыг зохион байгуулахад, Монголын хууль тогтоомжийн хэрэгжилтийг хангахад их чухал ажил гэж ойлгож байгаа. М.Энхболдоос өөр хүн ардын намд байхгүй юу гэдэг асуултыг нэгдүгээрт тавимаар байна. Энэ хүн Нийслэлийн Засаг даргын орлогч байхдаа газрын авлига, хээл хахуулыг дэлгэрүүлсэн Улаанбаатар хотыг утаанд баригдуулж Улаанбаатар хотыг үндсэндээ дампууралд хүргэсэн авлига албан тушаалын гэмт хэрэгт холбогдож байсан ийм л нөхөр бид мэдэж байгаа. Миеэгомбын Энхболд гэдгийг ямар хүн бэ гэдгийг бид мэдэж байгаа. МАН-д өөр боловсон хүчин байхгүй юу. Цэвэр хүн байхгүй юу. Өндөр боловсролтой хүн гэж та нар М.Энхболдыг тодорхойлсон байна. Миеэгомбын Энхболдоос өөр өндөр боловсролтой хүн байхгүй юу гэж асуумаар байна. Ийм хүнийг дэмжиж чадахгүй. Ер нь Монголын төрийг олон жил та нар доромжиллоо, басамжиллаа. Одоо болсон байх гэж ойлгож байгаа.

А.Бакей : -Н.Энхболд дарга хариулъя.

Н.Энхболд : -Манай намд Улсын Их Хурлын дэд даргыг хаших хэмжээний мэдлэгтэй, боловсролтой, туршлагатай гишүүд олон бий. Миеэгомбын Энхболд төрийн ажлын туршлага, парламентын ажлын туршлагаараа манай гишүүд дотроо гурван удаа сонгогдсон, Ерөнхий сайдаар ажилласан, төрийн ажлыг сайн мэдэх хийж чадах гишүүдийн нэг гэж үзэж байгаа. Батзандан гишүүний ярьж байгаа асуудлуудын хувьд гэвэл сонин хэвлэлээр хүмүүсийн яриан дунд гардаг л яриа болохоос биш албан ёсны яг таны ярьсан шиг энэ хүнээс болоод ийм болчихлоо гэж хэлэхэд хэцүү асуудлууд. Тэр тусмаа одоо хууль хяналтын байгууллагаар ороод шалгагдаад буруу зөв нь тогтоогдсон саяын ярьсан шиг зүйлүүд байхгүй. Тийм учраас бид нар Үндсэн хуулийн нэг том албан тушаал. Энийг бол хашиж чадах бүрэн боломжтой манай боловсон хүчнүүдийн нэг гэж үзэж нэр дэвшүүлж байгаа юм.

А.Бакей : Батзандан гишүүн тодруулах юмуу.

Ж.Батзандан : -Наад зах нь хүүхдийн паркын газруудыг буцааж авчихаад хүүхдийн паркийн газрыг хэдэн олигархуудад өгсөн М.Энхболдын гарын үсэгтэй тогтоолуудыг хүчингүй болгочихоод дараа нь Энхболдыгоо өндөр боловсролтой гэж ярь. Өнөөдөр Улаанбаатарын сургууль, цэцэрлэгийн газруудыг хүүхдийн паркийн газруудыг хүүхэд эмэгтэйчүүдийн өмч байсан бүх газруудыг энэ хүн л үгүй хийсэн. Хэдэн олигархи компаниудын мэдэлд өгсөн. Ийм л байгаа энийг бүгдээрээ мэдэж байгаа. Тийм учраас энэ дээр анхааралтай хандаж нэр дэвших гэж байгаа асуудлыг эргэж харах нь зүйтэй байх гэдэг саналыг дэвшүүлж байна.

А.Бакей : -Миеэгомбын Энхболд гишүүн.

М.Энхболд : -Байнгын хорооны гишүүдийн өглөөний амгаланг айлтгая. Батзандан гишүүний асуусан асуултанд би хариулт өгье. Би Улаанбаатар хотын захирагчаар 7 жил ажилласан. Хууль, эрх зүйн хувьд бол Улаанбаатар хотод иргэд, аж ахуйн нэгж байгууллагад газар эзэмшүүлэх ашиглуулах асуудлыг бол Нийслэлийн засаг дарга шийдвэрлэдэг. Хууль, тогтоол, дагаж мөрдөж байгаа журмын дагуу Улаанбаатар хотын Засаг даргын хувьд иргэдэд газар олгох, аж ахуйн байгууллагуудад бүтээн байгуулалтын ажилд зориулж газар эзэмшүүлэх энэ асуудлыг шийдвэрлэж байсан. Энэ ажлыг 2005 онд би хүлээлгэж өгсөн. Тэрнээс хойш 5 жил, 6 жил шахам хугацаа болж байна. Хотын захирагчаар ажиллаж байх хугацаанд ч тэр, ажлаа өгснөөс хойш хугацаанд ч тэр ямар нэгэн хууль хяналтын байгууллагаас шалгасан барьсан хууль, дүрэм зөрчлөө гэж асуугдсан ярьсан зүйл бол байхгүй. Мэдээжийн хэрэг улс төрийн албан тушаал хашиж байгаа хүмүүст сайн, муу нэр аль аль нь л байдаг.

Тодорхой зорилготойгоор ийм яриа хөөрөө гарч ялангуяа сонгууль юмуу ямар нэгэн албан тушаалын үед бол ингэж яригддаг. Хэрвээ тодорхой асуудал байгаа бол хууль, хяналтын байгууллагуудад тавьж шалгуулахад бол би одоо эмзэглээд байх зүйл алга байна.

Хүүхдийн паркийн тухайд бол 2003 онд Нийслэлийн иргэдийн Төлөөлөгчдийн Хурал Үндэсний соёл амралтын хүрээлэн 2010 гэсэн хөтөлбөрийг баталсан. Энэ баталсан хөтөлбөрийг хэрэгжүүлэх зорилгоор гадаадын хөрөнгө оруулалтын компанид тухайн үеийн Засгийн газрын Хэрэг эрхлэх газар холбогдох хүмүүстэй зөвшилцөж ирсэн санал, хүсэлт юмны дагуу Японы Хиточу группын саналын дагуу хөрөнгө оруулалт хийх парк шинэчлэх ийм одоо хөрөнгө оруулалтын эрхийг олгосон. Иргэдийн Төлөөлөгчдийн Хурлын шийдвэртэй, Засаг даргын шийдвэртэй. Паркийг шинэчлэх ажил зохих хэмжээнд хийгдэж байгаа гэж ойлгож байгаа. Парк дотор газар олгосон тухай асуудалд бол миний гарын үсэгтэй газар олгосон шийдвэр байхгүй. Батзандан гишүүн хэрэв асуудал ярих гэж байгаа бол асуудлаа өөрөө судалж үзэж байж хөндөж ярьж байх хэрэгтэй. Хэн нэгэн хүний шийдсэн асуудал бүрийг, ер нь хотын даргаар ажиллаж байсан хүн бүр рүү л яриад чихээд байж болдог гэж бодож явж болохгүй байх. Тэнд миний гарын үсэгтэй газар олгосон нэг ч шийдвэр, ямар ч одоо тийм захирамж тушаал бол байхгүй.

А.Бакей : -Нэр дэвшигчийн талаар санал хэлэх гишүүн байна уу. Лүндээжанцан гишүүнээр санал хэлэх гишүүдийг тасаллаа.

Д.Лүндээжанцан : За тэгэхээр МАН-аас нэр дэвшигчийн тухайд бол манайх зун бүлэг зохион байгуулалтанд ороод л одоогийн орж ирж байгаа нэр дэвшигчийг нэрийг нь дэвшүүлсэн. Сая албан ёсоор дахин баталгаажуулсан. Үндсэн хуулинд бол Улсын Их Хурлын сонгуулийн үр дүнгээр бүлгийн даргатай, ахлагчтай бүлгээс дэд даргатай байна гэсэн энэ заалтынхаа дагуу орж ирж байна. Тэгэхээр энэ бүлгүүд бол хэдийгээр Их Хурлаар орж сонгогддог ч гэлээ энэ бүлэг бол өөрийгөө төлөөлж ажиллах дэд даргаа өөрсдөө ингэж мэдэж оруулж байгаа бас нэг ийм улс төрийн, хууль, эрх зүйн талаасаа тайлбар хийж үзвэл улс төрийн талаасаа ийм ойлголт байгаа юм. Ийм ч учраас өмнө нь нэр дэвшиж орж ирсэн Ардчилсан намын бүлгээс орж ирсэн, Шударга ёс эвслээс орж ирсэн дарга энэ бүх асуудал дээр манай намын төлөөлөл өмнө нь нэр дэвшиж орж ирсэн Ардчилсан намын бүлгээс орж ирсэн дэд дарга, Шударга ёс эвслээс орж ирсэн дэд дарга энэ бүх асуудал дээр манай намын төлөөлөл бүлгийн гишүүд хүндэтгэлтэй хандаж дэмжиж ирсэн. Тэгэхээр энэ бүлгүүд зохион байгуулалтандаа орж өөрийн төлөөлсөн дэд даргатай байх энэ асуудал дээр манай Их Хурлын гишүүд ч гэсэн энэ асуудалд хүндэтгэлтэй хандана гэдэгт итгэж байна. Ер нь Их Хурлын бүрэн эрхээ хэрэгжүүлж байгаа манай нэр дэвшигчийн хувьд одоо албан ёсоор бүрэн эрхээ хэрэгжүүлээд Улсын Их Хуралд 3 удаа сонгогдоод мэргэшсэн парламентач болж төлөвшөөд одоо парламентынхаа удирдлагад орж ажиллая гэж байгаа энэ хүнд бол бүрэн хийх бололцоо байгаа гэж манай бүлгийн гишүүд үзсэн учраас бид 100 хувийн саналаар дэмжсэн юм. Ингээд та бүхнийг энэ чуулганы ажилд ороход манай нэр дэвшигчийг та бүхнээс дэмжиж өгөхийг хүсч байна.

Бид түрүүн хэдэн сарын хугацаанд бүлэггүй явж ирлээ. Одоо Байнгын хороодод ажиллаад хэлэх үгээ хэлээд таслах эрхээ хэрэгжүүлээд санаачлах хуулиудаа санаачлаад парламентынхаа үйл ажиллагаанд идвэхитэй оролцоод явах ийм мөчид ирлээ. Бид цаг алдсан ч гэсэн цаашид энийгээ нөхөж ажиллана гэж бодож байгаа юм. Ингээд та бүхнийг манай нэр дэвшигчийг дэмжихийг хүсч байна.

А.Бакей : -За баярлалаа. Санал хэлж дууслаа. За Улсын Их Хурлын тухай хуульд заасны дагуу нэр дэвшигчийн талаар ил санал хураалт явуулж саналаа Улсын Их Хурлын чуулганы нэгдсэн хуралдаанд танилцуулах ёстой юм байна. Ингээд санал хураалт явуулъя.

Улсын Их Хурлын гишүүн Миеэгомбын Энхболдыг Улсын Их Хурлын дэд даргаар сонгохыг дэмжье гэсэн саналаар санал хураалт явуулъя. Энэ саналыг дэмжиж байгаа гишүүд гараа өргөнө үү. 9-8 дэмжигдлээ.

Ингээд Миеэгомбын Энхболд гишүүнийг Улсын Их Хурлын үйл ажиллагааг боловсронгуй болгох хүрээнд бусад намын бүлгүүдтэй хамтран ажиллахыг бас танаас хүсч байна.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд миний бие танилцуулъя.

Өнөөдрийн хуралдаанаар хэлэлцэх асуудал дууслаа. Эрхэм гишүүдэд баярлалаа.

*Хуралдаан 10 цаг 28 минутад өндөрлөв.*

ХУРАЛДААНЫ ТЭМДЭГЛЭЛ

ХӨТЛӨГЧ П.МЯДАГМАА